มหาหิน

**มหาหิน** เป็นภาพยนตร์ไทยแนวโลดโผน ขนาด 35 มม. พากย์เสียงในฟิล์ม ปี พ.ศ. 2521 สร้างโดยโคลีเซียมฟิล์ม กำกับโดยคมน์ อรรฆเดช นำแสดงโดยสมบัติ เมทะนี, ปิยะมาศ โมนยะกุล, ไพโรจน์ ใจสิงห์, วิยะดา อุมารินทร์, เกชา เปลี่ยนวิถี, ดามพ์ ดัสกร, ฤทธิ์ ลือชา, มานพ อัศวเทพ, สุวิน สว่างรัตน์, ครรชิต ขวัญประชา, อดินันท์ สิงห์หิรัญ, ลักษณ์ อภิชาติ และคมน์ อรรฆเดช เข้าฉายวันแรกเมื่อวันที่ 29 เมษายน พ.ศ. 2521 ที่โรงภาพยนตร์เพชรรามา เพชรเอ็มไพร์ และเจ้าพระยา จุดเด่นสำคัญของภาพยนตร์เรื่องนี้ คือการที่ สมบัติ เมทะนี ยอมโกนผมเพื่อแสดงนำในภาพยนตร์เป็นครั้งแรก และการโกนผมเพื่อรับบทในเรื่อง มหาหิน ครั้งนี้ ได้ส่งผลให้สมบัติเกิดปัญหาเรื่องทรงผมกับภาพยนตร์เรื่องอื่นที่ถ่ายทำไล่เลี่ยกันหรือถ่ายทำภายหลัง เนื่องจากทรงผมไม่สามารถกลับมาเหมือนเดิมได้ทันเวลา เกิดภาวะที่เรียกว่า “ทรงผมโดด” ทำให้จำเป็นต้องสวมวิกผมเข้าฉากเพื่อรักษาความต่อเนื่องของภาพยนตร์

## เนื้อเรื่อง
มหาหิน เล่าเรื่องราวของ หิน ภูธร (สมบัติ เมทะนี) อดีตนักเลงชื่อดังที่ผันตัวเข้าสู่ทางธรรมและอุปสมบท จนเป็นที่รู้จักในชื่อ มหาหิน ต่อมาเขาต้องสึกและกลับไปยังบ้านเกิดที่วังเหนือ เพื่อดูแล ทราย (สาวิตรี ศรีอรทัย) น้องสาวและ หนึ่ง (สารินทร์ บุญญฤทธิ์) หลานชาย หลังจากที่ ดิน พี่ชายของเขาและพ่อของหนึ่งถูกฆ่าตาย

แต่ในที่สุด ทราย ก็ถูกข่มขืนและฆ่าตายอย่างโหดเหี้ยมโดยมีโซ่รัดคอขณะที่ หิน กำลังพักรักษาตัวอยู่ที่โรงพยาบาลหลังจากถูกทำร้าย เหตุการณ์นี้เกิดขึ้นโดยฝีมือของ เสือผาด สอยดาว (ฤทธิ์ ลือชา) มือขวาของ เสือเคร่ง (ดามพ์ ดัสกร) คนสนิทของ พ่อเลี้ยงเกียรติ (เกชา เปลี่ยนวิถี) ผู้มีอิทธิพลในท้องถิ่น ซึ่งมีความสนิทสนมกับ กำนันลอย บุญหลวง (สุวิน สว่างรัตน์) พ่อของ ฝนหลวง บุญหลวง (ปิยะมาศ โมนยะกุล) คนรักของหิน หลังจากเหตุการณ์นี้ หนึ่งจึงตัดสินใจบวชเป็นสามเณร 

หลังจากนั้น หิน จึงบุกไปยังบ่อนของ เสือทิม (มานพ อัศวเทพ) นักเลงชื่อดังที่สนิทสนมกับ พ่อเลี้ยงเกียรติ เพื่อจัดการกับ เสือผาด แต่ไม่ประสบความสำเร็จและต้องล่าถอยแต่ก็ทำให้เสือทิมชื่นชมในฝีมือของหิน ต่อมาเขาจับตัวฝนหลวงไปโดยมี อ่าง (ลักษณ์ อภิชาติ) คนขับรถสองแถวที่สนิทสนมกับหิน เป็นผู้ช่วย โชคดีที่ ชาดา (วิยะดา อุมารินทร์) เพื่อนรักของฝนหลวง มาช่วยไว้ได้ทัน

ในเวลาต่อมา พ่อเลี้ยงเกียรติต้องการให้ฝนหลวงมาเป็นภรรยาของตน จึงพยายามบีบให้กำนันลอย ยกฝนหลวงให้แลกกับการที่ ลมเหนือ บุญหลวง (ไพโรจน์ ใจสิงห์) ลูกชายคนโตของกำนันและพี่ชายของฝนหลวง จะได้แต่งงานกับชาดาเพื่อนรักของฝนหลวง ซึ่งแท้จริงเป็นลูกสาวคนเดียวของพ่อเลี้ยง รวมถึงให้กำนันทำการทุจริตในการออกสัมปทานแลกกับเงิน 1 ล้านบาท 

อย่างไรก็ตาม กำนันไม่ยอมตกลง พ่อเลี้ยงจึงสั่งให้เสือเคร่งและเสือผาดกำจัดกำนันและลูกน้องจนหมดสิ้น เหตุการณ์นี้ทำให้ลมเหนือและฝนหลวงเข้าใจผิดคิดว่าเป็นฝีมือของหิน ขณะที่เสือทิมเจ้าของฉายา เจ้าพ่อ 18 คุก ไม่พอใจและตัดสินใจแยกตัวออกจากพ่อเลี้ยง ทางด้านลมเหนือจับ ครูช่วง (อดินันท์ สิงห์หิรัญ) ครูของตัวเองและหินในสมัยเรียนมาเป็นเหยื่อล่อให้หินออกมา จนเกิดการชกต่อยและฝนหลวงที่ตามเข้ามาพร้อมกับชาดาจะเอาปืนมายิงหิน โชคดีที่เสือทิมมาห้ามและบอกความจริงเรื่องทั้งหมดทั้งเรื่องการตายของดิน ทราย และกำนันลอย

ในระหว่างที่พ่อเลี้ยง เสือเคร่ง และเสือผาดพร้อมด้วยลูกสมุนกำลังต้อนวัวต้อนควายที่ปล้นมานำไปขาย หิน ลมเหนือ ฝนหลวง และชาดา พร้อมกับเสือทิม ผู้ใหญ่แสง (ครรชิต ขวัญประชา) และกำลังตำรวจบุกเข้ามาขัดขวาง ทำให้เกิดการต่อสู้กันขึ้น เป็นหินที่จัดการเสือผาดด้วยโซ่ที่ฆ่าทราย ลมเหนือจัดการเสือเคร่ง และผู้ใหญ่แสงจัดการพ่อเลี้ยงเกียรติ

## นักแสดง

## การสร้างใหม่
ในปี พ.ศ. 2560 โคลีเซี่ยม อินเตอร์ กรุ๊ป ได้นำภาพยนตร์เรื่องนี้มาสร้างใหม่ในรูปแบบละครโทรทัศน์ โดยมีการดัดแปลงเนื้อหาให้ทันสมัยมากขึ้น กำกับโดยทองก้อน ศรีทับทิม และนำแสดงโดยจิณณะ นวรัตน์ ซึ่งตัดสินใจโกนผมเพื่อเข้าฉากเช่นเดียวกับสมบัติ เมทะนี พระเอกในเวอร์ชันต้นฉบับ

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2521
หมวดหมู่:ภาพยนตร์ที่กำกับโดย คมน์ อรรฆเดช
หมวดหมู่:ภาพยนตร์โลดโผนไทย
หมวดหมู่:ภาพยนตร์โดยโคลีเซี่ยมฟิล์ม
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์ภาษาไทยในคริสต์ทศวรรษ 1970
หมวดหมู่:ภาพยนตร์ที่ถ่ายทำใน 35 มม.
หมวดหมู่:ภาพยนตร์ไทยที่ดัดแปลงเป็นละครโทรทัศน์
หมวดหมู่:ละครโทรทัศน์ภาษาไทย
หมวดหมู่:ละครโทรทัศน์ไทยในปี พ.ศ. 2560
หมวดหมู่:ละครโทรทัศน์ไทยแนวแอ็คชั่น
หมวดหมู่:ละครโทรทัศน์โดยโคลีเซี่ยม
หมวดหมู่:ละครโทรทัศน์ที่กำกับโดย ทองก้อน ศรีทับทิม
หมวดหมู่:ละครโทรทัศน์ช่อง 7 เอชดี
หมวดหมู่:ละครโทรทัศน์ไทยในคริสต์ทศวรรษ 2010